**คำแถลงนโยบาย**

**ของ**

**นายตอเละ เจ๊ะมะสาแล**

**นายกองค์การบริหารส่วนตำบลบันนังสาเรง**

**แถลงต่อสภาองค์การบริหารส่วนตำบลบันนังสาเรง**

เรียน ท่านประธานสภาที่เคารพและสมาชิกสภาองค์การบริหารส่วนตำบลทุกท่าน ผมนายตอเละ เจ๊ะมะสาแล นายกองค์การบริหารส่วนตำบลบันนังสาเรง ซึ่งได้รับความไว้วางใจจากประชาชนในตำบลบันนังสาเรงเลือกกระผมมาทำหน้าที่เป็นผู้บริหารเมื่อวันที่ ๑๔ ตุลาคม ๒๕๕๕ ซึ่งทางคณะกรรมการการเลือกตั้งได้ประกาศผลการเลือกตั้งเป็นที่เรียบร้อยแล้ว เมื่อวันที่ ๘ พฤศจิกายน ๒๕๕๕ ตามมาตรา ๕๘/๕\* ได้กำหนดว่าก่อนเข้ารับหน้าที่จะต้องมีการแถลงนโยบายต่อสภาองค์การบริหารส่วนตำบล โดยไม่มีการลงมติ ภายในสิบห้าวันนับแต่วันประกาศผลการเลือกตั้งนายกองค์การบริหารส่วนตำบล

**ท่านประธานสภาที่เคารพ**

ก่อนอื่นผมต้องขอขอบคุณทุกท่านที่ให้การสนับสนุนตลอดมาและรู้สึกซาบซึ้งในความเมตตากรุณาที่ได้มอบโอกาสและไว้วางในกระผมในครั้งนี้ ผมขอยืนยันด้วยความตั้งใจที่จะทำหน้าที่ในฐานะผู้อาสาเข้ามารับใช้พี่น้องประชาชนชาวตำบลบันนังสาเรงและจะปฏิบัติหน้าที่ด้วยความซื่อสัตย์สุจริต และพัฒนาตำบลของเราให้มีความเจริญก้าวหน้ายั่งยืน เน้นการพัฒนาที่มีคุณภาพตามหลักการบริหารจัดการบ้านเมืองที่ดี สร้างการเปลี่ยนแปลงในองค์กรและนวัตกรรมใหม่ๆเพื่อการรองรับการเปลี่ยนแปลงในภูมิภาค สิ่งที่สำคัญในการทำหน้าที่เพื่อให้บรรลุเป้าหมายตามภารกิจและอำนาจหน้าที่ก็คือทุกท่านที่อยู่ในสภาแห่งนี้ให้ความร่วมมือและมีส่วนร่วมในทุกมิติของการพัฒนา กระผมในฐานะผู้บริหารหรือนายกองค์การบริหารส่วนตำบล ได้พิจารณาอย่างรอบคอบและรอบด้านในการที่จะนำนโยบายที่สามารถปฏิบัติได้อย่างเป็นรูปธรรมและสอดคล้องทุกมิติของแผนพัฒนาตั้งแต่ระดับท้องถิ่น อำเภอ จังหวัด จนถึงแผนพัฒนาเศรษฐกิจและสังคมแห่งชาติ

**ท่านประธานที่เคารพ**

กระผมนายตอเละ เจ๊ะมะสาแล นายกองค์การบริหารส่วนตำบลบันนังสาเรง จึงขอแถลงนโยบาย ซึ่งมีดังต่อไปนี้

**นโยบายด้านการศึกษา ศาสนา และวัฒนธรรม**

1. ส่งเสริมสนับสนุนการศึกษาทั้งในระบบและนอกระบบการศึกษา เพื่อสร้างโอกาสให้ประชาชนมีต้นทุนในการดำรงชีวิตอย่างมีคุณค่า

2. ส่งเสริมสนับสนุนการศึกษาศูนย์ศึกษาประจำหมู่บ้าน เพื่อให้เยาวชนและประชาชนมีคุณธรรมและจริยธรรม

3. ปรับปรุงซ่อมแซม บำรุงรักษาและสร้าง ศาสนสถาน ศูนย์ศึกษาและศูนย์วัฒนธรรมของหมู่บ้านและตำบล

4. ส่งเสริมการรักษาวัฒนธรรมของตำบลเพื่อรักษาอัตลักษณ์ความเป็นท้องถิ่น

**นโยบายด้านเศรษฐกิจ**

1. ส่งเสริมสนับสนุนกลุ่มอาชีพให้มีความเข้มแข็งและยั่งยืน

2. ส่งเสริมศึกษาอบรมกลุ่มให้มีความรู้ในการประกอบอาชีพ

3. ส่งเสริมประชาชนประกอบธุรกิจเพื่อให้เกิดการลงทุนในพื้นที่

**นโยบายด้านสังคมและความมั่นคงสงบเรียบร้อย**

1. สนับสนุนการป้องกันแก้ไขปัญหายาเสพติดและอาชญากรรม

2. บำบัดฟื้นฟูผู้เสพยาเสพติดให้โทษให้กลับมาเป็นคนดีของสังคม

3. ส่งเสริมการศึกษาอบรมการป้องกันแก้ไขปัญหายาเสพติด และโรคเอดส์

4. ส่งเสริมสนับสนุนการรักษาความสงบเรียบร้อยในพื้นที่

5. ส่งเสริมสนับสนุนกิจกรรมงานป้องกันและบรรเทาสาธารณะภัย

**นโยบายด้านสวัสดิการสังคม**

1. ส่งเสริมสนับสนุนเบี้ยยังชีพผู้พิการ ผู้สูงอายุ

2. พัฒนาศักยภาพผู้สูงอายุและผู้พิการให้มีความเป็นอยู่ที่ดีขึ้น

๓. สนับสนุนผู้ด้อยโอกาสทางสังคม

**นโยบายด้านโครงสร้างพื้นฐาน**

1. พัฒนาถนนหนทางและทางระบายน้ำให้มีความมั่นคงถาวรและมีประสิทธิภาพ

2. ปรับปรุงซ่อมแซมถนนหนทางที่มีความเสียหายให้มีประสิทธิภาพยิ่งขึ้น

3. สนับสนุนการสร้างอาคารสถานที่ศูนย์ของหมู่บ้านและตำบล

๔. สนับสนุนด้านการสาธารณูปโภค

**นโยบายด้านสาธารณสุข**

1. ส่งเสริมสนับสนุนควบคุมป้องกันโรคติดต่อและโรคอื่นๆที่มีความเสียงต่อชีวิตของประชาชน

2. ส่งเสริมการศึกษาอบรมการป้องกันโรค

3. ส่งเสริมสนับสนุนการกีฬาทุกประเภทชนิดกีฬาเพื่อสุขภาพและอาชีพ

4. พัฒนาอาคารสถานที่ทางการกีฬาและการบำบัดรักษาโรคให้มีความมั่นคง ถาวร

**นโยบายด้านการพัฒนาแหล่งน้ำและทรัพยากรธรรมชาติและสิ่งแวดล้อม**

1. พัฒนาแหล่งน้ำตามธรรมชาติให้สามารถป้องกันแก้ไขปัญหาภัยแล้งและน้ำท่วม

2. การพัฒนาแหล่งน้ำตามโครงการพระราชดำริ

3. สนับสนุนการพัฒนาแหล่งน้ำตามโครงการพระราชดำริ

4. สนับสนุนพัฒนาแหล่งน้ำให้มีน้ำอย่างเพียงพอต่อการอุปโภคและบริโภค

5. ส่งเสริมสนับสนุนการแก้ไขปัญหาทรัพยากรธรรมชาติและสิ่งแวดล้อม

**นโยบายด้านการเมืองการบริหาร**

1. ส่งเสริมสนับสนุนการปกครองในระบอบประชาธิปไตยอันมีพระมหากษัตริย์ทรงเป็นประมุข

2. ส่งเสริมสนับสนุนการเมืองภาคประชาชนให้มีความเข้มแข็งเพื่อการมีส่วนร่วมในการบริหารการปกครองในระบอบประชาธิปไตย

3. พัฒนาทรัพยากรบุคคลในองค์กรให้มีสมรรถนะตลอดทั้งมีคุณภาพและประสิทธิภาพ

4. พัฒนาโครงสร้างองค์กรให้กะทัดรัดมีคุณภาพและประสิทธิภาพ

ตอเละ

นายตอเละ เจ๊ะมะสาแล

นายกองค์การบริหารส่วนตำบลบันนังสาเรง